IRPC เผยผลงานไตรมาส 3/62 พลิกขาดทุนมาที่ 1.32 พันลบ. เหตุรายได้ลด-ขาดทุนสต๊อกน้ำมัน
IRPC เผยผลงานไตรมาส 3/62 พลิกขาดทุนมาที่ 1.32 พันลบ. จากปีก่อนกำไร 2.56 พันลบ. เหตุรายได้ลด-ขาดทุนสต๊อกน้ำมัน ขณะที่งวด 9 เดือน พลิกขาดทุนมาที่ 660.89 ลบ. จากปีก่อนกำไร 9.36 พันลบ.
5 พ.ย. 2562

บริษัท ไออาร์พีซี จำกัด (มหาชน) หรือ IRPC รายงานผลการดำเนินงานประจำไตรมาส 3/62 และงวด 9 เดือนแรกปี 2562 ดังนี้

โดยผลการดำเนินงานในไตรมาสดังกล่าว เนื่องจาก บริษัทฯมีรายได้จากการขายสุทธิลดลง 14,567 ล้านบาท หรือ 21% ส่วนใหญ่เป็นผลจากราคาขายปรับตัวลดลงตามราคาน้ำมันดิบ โดยการใช้น้ำมันดิบเข้ากลั่นอยู่ที่ 193,000 บาร์เรลต่อวัน ลดลง 5% บริษัทฯมี Market GIM ลดลง 2,104 ล้านบาท หรือ 27% (ลดลง 2.22 เหรียญสหรัฐฯต่อบาร์เรล) ส่วนใหญ่จากส่วนต่างราคาผลิตภัณฑ์ปิโตรเคมีปรับตัวลดลงจากผลกระทบของสงครามการค้า
รวมถึงต้นทุน Crude Premium เพิ่มสูงขึ้น ประกอบกับกำไรจากสต๊อกน้ำมันสุทธิลดลง 2,404 ล้านบาท จากกำไรจากสต๊อกน้ำมันสุทธิ 1,071 ล้านบาท ในไตรมาส 3/61 เป็นขาดทุนจากสต๊อกน้ำมันสุทธิ 1,333 ล้านบาท ส่งผลให้ Accouting GIM ลดลง 4,508 ล้านบาท หรือ 52% และ EBITDA ลดลง 4,520 ล้านบาท หรือ 86%
นอกจากนี้ กำไรจากการลงทุนลดลง 95 ล้านบาท ส่งผลให้ผลการดำเนินงานไตรมาส 3/62 มีผลขาดทุนสุทธิ 1,321 ล้านบาท เทียบกับกำไรสุทธิ 2,560 ล้านบาท ในไตรมาส 3/61